CELEX: 32017D1020
Language: el
Date: 2017-06-08 00:00:00
Title: Εκτελεστική απόφαση (ΕΕ) 2017/1020 του Συμβουλίου, της 8ης Ιουνίου 2017, για την έναρξη της αυτοματοποιημένης ανταλλαγής δεδομένων όσον αφορά δεδομένα σχετικά με άδειες κυκλοφορίας οχημάτων στην Κροατία

17.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/21
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1020 ΤΟΥ ΣΥΜΒΟΥΛΊΟΥ
   της 8ης Ιουνίου 2017
   για την έναρξη της αυτοματοποιημένης ανταλλαγής δεδομένων όσον αφορά δεδομένα σχετικά με άδειες κυκλοφορίας οχημάτων στην Κροατία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 33,
   Έχοντας υπόψη τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 25 παράγραφος 2 της απόφασης 2008/615/ΔΕΥ, η παροχή δεδομένων προσωπικού χαρακτήρα που προβλέπεται στην εν λόγω απόφαση δεν μπορεί να γίνει προτού μεταφερθούν στο εθνικό δίκαιο των εδαφών των κρατών μελών που εμπλέκονται στην εν λόγω παροχή οι γενικές διατάξεις που ορίζονται στο κεφάλαιο 6 της εν λόγω απόφασης σχετικά με την προστασία δεδομένων.
            
         
               (2)
            
            
               Το άρθρο 20 της απόφασης 2008/616/ΔΕΥ του Συμβουλίου (3) προβλέπει ότι η εξακρίβωση της εκπλήρωσης του όρου που αναφέρεται στην αιτιολογική σκέψη 1 όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ πρέπει να γίνεται βάσει έκθεσης αξιολόγησης βασιζόμενης σε ερωτηματολόγιο, επίσκεψη αξιολόγησης και πιλοτική εφαρμογή.
            
         
               (3)
            
            
               Σύμφωνα με το σημείο 1.1 του κεφαλαίου 4 του παραρτήματος της απόφασης 2008/616/ΔΕΥ, το ερωτηματολόγιο που εκπονείται από την αρμόδια ομάδα εργασίας του Συμβουλίου αφορά καθεμιά από τις αυτοματοποιημένες ανταλλαγές δεδομένων και πρέπει ένα κράτος μέλος να απαντά σε αυτό όταν κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας δεδομένων.
            
         
               (4)
            
            
               Η Κροατία έχει συμπληρώσει το ερωτηματολόγιο για την προστασία δεδομένων και το ερωτηματολόγιο για την ανταλλαγή δεδομένων σχετικά με άδειες κυκλοφορίας οχημάτων (ΔΑΚΟ).
            
         
               (5)
            
            
               Η Κροατία έχει πραγματοποιήσει με τις Κάτω Χώρες επιτυχή πιλοτική εφαρμογή.
            
         
               (6)
            
            
               Έχει πραγματοποιηθεί επίσκεψη αξιολόγησης στην Κροατία και έχει συνταχθεί από την ολλανδική και τη ρουμανική ομάδα αξιολόγησης έκθεση για την επίσκεψη αξιολόγησης, η οποία έχει προωθηθεί στην αρμόδια ομάδα εργασίας του Συμβουλίου.
            
         
               (7)
            
            
               Έχει υποβληθεί στο Συμβούλιο συνολική έκθεση αξιολόγησης, όπου συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής όσον αφορά την ανταλλαγή ΔΑΚΟ.
            
         
               (8)
            
            
               Στις 19 Δεκεμβρίου 2016 το Συμβούλιο, έχοντας λάβει υπόψη τη συμφωνία όλων των κρατών μελών που δεσμεύονται από την απόφαση 2008/615/ΔΕΥ, κατέληξε στο συμπέρασμα ότι η Κροατία έχει εφαρμόσει πλήρως τις γενικές διατάξεις σχετικά με την προστασία δεδομένων που ορίζονται στο κεφαλαίο 6 της απόφασης 2008/615/ΔΕΥ.
            
         
               (9)
            
            
               Ως εκ τούτου, για τους σκοπούς της αυτοματοποιημένης αναζήτησης ΔΑΚΟ, η Κροατία θα πρέπει να έχει δικαίωμα να λαμβάνει και να παρέχει δεδομένα προσωπικού χαρακτήρα σύμφωνα με το άρθρο 12 της απόφασης 2008/615/ΔΕΥ.
            
         
               (10)
            
            
               Με την απόφασή του της 22ας Σεπτεμβρίου 2016 στις συνεκδικαζόμενες υποθέσεις C-14/15 και C-116/15 (4), το Δικαστήριο της Ευρωπαϊκής Ένωσης έκρινε ότι το άρθρο 25 παράγραφος 2 της απόφασης 2008/615/ΔΕΥ θεσπίζει παράνομα απαίτηση ομοφωνίας για τη λήψη μέτρων που είναι απαραίτητα για την εφαρμογή της εν λόγω απόφασης.
            
         
               (11)
            
            
               Ωστόσο, το άρθρο 33 της απόφασης 2008/615/ΔΕΥ αναθέτει στο Συμβούλιο εκτελεστικές αρμοδιότητες ενόψει της έκδοσης μέτρων που απαιτούνται για την εφαρμογή της εν λόγω απόφασης, ιδίως όσον αφορά τη λήψη και παροχή δεδομένων προσωπικού χαρακτήρα που προβλέπονται στην εν λόγω απόφαση.
            
         
               (12)
            
            
               Δεδομένου ότι πληρούνται οι όροι για την ενεργοποίηση της άσκησης των εν λόγω εκτελεστικών αρμοδιοτήτων και ότι έχει ακολουθηθεί η σχετική διαδικασία, θα πρέπει να εκδοθεί εκτελεστική απόφαση για την έναρξη της αυτοματοποιημένης ανταλλαγής δεδομένων όσον αφορά ΔΑΚΟ στην Κροατία με σκοπό να επιτραπεί στο εν λόγω κράτος μέλος να συνεχίζει να λαμβάνει και να παρέχει δεδομένα προσωπικού χαρακτήρα δυνάμει του άρθρου 12 της απόφασης 2008/615/ΔΕΥ.
            
         
               (13)
            
            
               Η Δανία δεσμεύεται από την απόφαση 2008/615/ΔΕΥ και, ως εκ τούτου, συμμετέχει στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2008/615/ΔΕΥ.
            
         
               (14)
            
            
               Το Ηνωμένο Βασίλειο και η Ιρλανδία δεσμεύονται από την απόφαση 2008/615/ΔΕΥ και, ως εκ τούτου, συμμετέχουν στην έκδοση και στην εφαρμογή της παρούσας απόφασης, με την οποία εφαρμόζεται η απόφαση 2008/615/ΔΕΥ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της αυτοματοποιημένης αναζήτησης δεδομένων σχετικά με άδειες κυκλοφορίας οχημάτων η Κροατία έχει δικαίωμα να λαμβάνει και να παρέχει δεδομένα προσωπικού χαρακτήρα δυνάμει του άρθρου 12 της απόφασης 2008/615/ΔΕΥ από τις 18 Ιουνίου 2017.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Η παρούσα απόφαση εφαρμόζεται σύμφωνα με τις Συνθήκες.
   
      Λουξεμβούργο, 8 Ιουνίου 2017.
      
         
            Για το Συμβούλιο
         
         
            Ο Πρόεδρος
         
         U. REINSALU
      
   
   
      (1)  ΕΕ L 210 της 6.8.2008, σ. 1.
   
      (2)  Γνώμη της 13ης Φεβρουαρίου 2017 (δεν έχει ακόμη δημοσιευθεί στην Επίσημη Εφημερίδα).
   
      (3)  Απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 12).
   
      (4)  Απόφαση του Δικαστηρίου της 22ας Σεπτεμβρίου 2016, Κοινοβούλιο κατά Συμβουλίου, συνεκδικαζόμενες υποθέσεις C-14/15 και C-116/15, ECLI:EU:C:2016:715.